Opinjoni tal-Kumitat Ewropew tar-Reġjuni — Lejn trasport bit-triq mingħajr emissjonijiet: L-użu ta’ infrastruttura ta’ fjuwils alternattivi u t-tisħiħ tal-istandards ta’ rendiment fir-rigward tal-emissjonijiet ta’ CO2

(2022/C 270/07)

Relatur: Adrian TEBAN (RO/PPE), Sindku ta’ Cugir, Kontea ta’ Alba Dokumenti ta’ referenza: Proposta għal Regolament tal-Parlament Ewropew u tal-Kunsill dwar il-varar ta’ infrastruttura ta fjuwils alternattivi, u li jħassar id-Direttiva 2014/94/UE tal-Parlament Ewropew u tal-Kunsill COM(2021)559 final Proposta għal Regolament tal-Parlament Ewropew u tal-Kunsill li jemenda r-Regolament (UE) 2019/631 fir-rigward tat-tisħiħ tal-istandards ta’ rendiment għall-emissjonijiet ta’ CO2 tal-karozzi ġodda tal-passiġġieri u tal-vetturi kummerċjali ħfief ġodda f’konformità mal-ambizzjoni klimatika akbar tal-Unjoni. COM(2021) 556 final Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Pjan ta’ introduzzjoni strateġika li jiddeskrivi sett ta’ azzjonijiet supplimentari biex jiġi appoġġat il-varar rapidu ta’ fjuwils alternattivi COM(2021) 560 final

I. RAKKOMANDAZZJONIJIET SABIEX JITRESSQU EMENDI

Proposta għal Regolament tal-Parlament Ewropew u tal-Kunsill li jemenda r-Regolament (UE) 2019/631 fir-rigward tat-tisħiħ tal-istandards ta’ rendiment għall-emissjonijiet ta’ CO2 tal-karozzi ġodda tal-passiġġieri u tal-vetturi kummerċjali ħfief ġodda f’konformità mal-ambizzjoni klimatika akbar tal-Unjoni

COM(2021) 556 final

Emenda 1

Premessa (9)

Test propost mill-Kummissjoni Ewropea Emenda tal-KtR (9) […] L-istandards imsaħħa ta’ tnaqqis fl-emissjonijiet ta’ CO2 huma teknoloġikament newtrali fl-ilħuq tal-miri għall-flotta kollha li huma jistabbilixxu. Teknoloġiji differenti huma u jibqgħu disponibbli fl-ilħuq tal-mira għall-flotta kollha ta’ emissjonijiet żero. Fil-preżent, vetturi b’emissjoni żero jinkludu vetturi elettriċi bil-batterija, vetturi mgħammra b’ċellola tal-fjuwil u vetturi oħra li jaħdmu bl-idroġenu oħrajn, u l-innovazzjonijiet teknoloġiċi għadhom qed jissoktaw. Vetturi b’emissjonijiet żero u b’emissjonijiet baxxi, li jinkludu wkoll vetturi elettriċi ibridi rikarikabbli bi prestazzjoni tajba, jistgħu jkomplu jkollhom rwol bil-mogħdija tat-transizzjoni. (9) […] L-istandards imsaħħa ta’ tnaqqis fl-emissjonijiet ta’ CO2 huma teknoloġikament newtrali biss fl-ilħuq tal-miri għall-flotta kollha li huma jistabbilixxu jekk iqisu l-emissjonijiet ta’ CO2 tal-fjuwil li jużaw — inkluż dawk fil-produzzjoni tagħhom . Teknoloġiji differenti huma u jibqgħu disponibbli fl-ilħuq tal-mira għall-flotta kollha ta’ emissjonijiet żero. Fil-preżent, vetturi b’emissjoni żero jinkludu vetturi elettriċi bil-batterija, vetturi mgħammra b’ċellola tal-fjuwil u vetturi oħra li jaħdmu bl-idroġenu oħrajn, u l-innovazzjonijiet teknoloġiċi għadhom qed jissoktaw. Vetturi b’emissjonijiet żero u b’emissjonijiet baxxi, li jinkludu wkoll vetturi elettriċi ibridi rikarikabbli bi prestazzjoni tajba u vetturi li jaħdmu , b’e-fjuwils rinnovabbli, b’bijofjuwils avvanzati u bil-bijogass , jistgħu jkomplu jkollhom rwol bil-mogħdija tat- tranżizzjoni .

Raġuni

Il-vetturi u l-fjuwils b’emissjonijiet baxxi bħall-bijofjuwils avvanzati jeħtieġ li jiġu kkunsidrati f’kuntest reġjonali fejn il-vetturi elettriċi b’emissjonijiet żero huma diffiċli biex jiġu varati. Ara l-emenda t’hawn taħt.

Emenda 2

Proposta għal premessa ġdida wara l-premessa (9)

Test propost mill-Kummissjoni Ewropea Emenda tal-KtR (9a) Il-karatteristiċi speċifiċi tar-reġjuni (bħall-pożizzjoni ġeografika, il-kundizzjonijiet klimatiċi) jistgħu jagħmluha diffiċli li l-karozzi u l-vetturi ħfief tat-trasport bit-triq jiġu kompletament elettriċizzati. F’reġjuni bħal dawn, il-vetturi li jaħdmu bl-e-fjuwils rinnovabbli, bil-bijofjuwils u dawk ibridi, għalkemm ma jissodisfawx id-definizzjoni ta’ emissjonijiet żero mit-tailpipe, jista’ jkollhom prestazzjoni ġenerali tal-emissjonijiet tas-CO2 aktar vantaġġuża u flessibbli minn vetturi b’emissjonijiet żero mit-tailpipe, u għalhekk jenħtieġ li ma jiġux esklużi mis-suq uniku mill-2035 ’il quddiem. Għalhekk, jenħtieġ li l-Kummissjoni Ewropea tfittex il-possibbiltà li tqis il-vetturi li jaħdmu bl-e-fjuwils rinnovabbli, bil-bijofjuwils u dawk ibridi meta tiddefinixxi l-miri għall-flotta kollha li l-manifatturi tal-vetturi jeħtiġilhom jilħqu fi żmien debitu qabel ma dawn il-miri jsiru operattivi . Jenħtieġ li tingħata gwida speċifika għat-tipi ta’ reġjuni msemmija hawn fuq dwar kif jista’ jintlaħaq l-objettiv ta’ mobbiltà newtrali għall-klima. Barra minn hekk, għandhom jingħataw appoġġ immirat mid-diversi fondi tal-UE.

Raġuni

Għandu jingħata appoġġ lil dawk ir-reġjuni fejn il-kundizzjonijiet ġeografiċi jew klimatiċi jagħmluha diffiċli li l-vetturi tat-trasport bit-triq jiġu kompletament elettriċizzati.

Emenda 3

Premessa (11)

Test propost mill-Kummissjoni Ewropea Emenda tal-KtR (11) Il-miri fl-istandards ta’ prestazzjoni riveduti tas-CO2 jenħtieġ li jkunu akkumpanjati minn strateġija Ewropea biex jiġu indirizzati l-isfidi ppreżentati miż-żieda fil-manifattura ta’ vetturi b’emissjonijiet żero u teknoloġiji assoċjati, kif ukoll mill-ħtieġa għal titjib fit-taħriġ u għal taħriġ mill-ġdid tal-ħaddiema fis-settur u mid-diversifikazzjoni ekonomika u l-konverżjoni mill-ġdid tal-attivitajiet. Fejn xieraq, l-appoġġ finanzjarju jenħtieġ li jitqies fil-livell tal-UE u tal-Istati Membri biex jiġi attirat l-investiment privat, inkluż permezz tal-Fond Soċjali Ewropew Plus, il-Fond għal Tranżizzjoni Ġusta, il-Fond għall-Innovazzjoni, il-Faċilità għall-Irkupru u r-Reżiljenza u strumenti oħrajn tal-Qafas Finanzjarju Pluriennali u tal-Istrument Ewropew għall-Irkupru, f’konformità mar-regoli dwar l-għajnuna mill-Istat. Ir-regoli riveduti dwar l-għajnuna mill-Istat għall-ambjent u l-enerġija se jippermettu lill-Istati Membri jappoġġaw lin-negozji biex jiddekarbonizzaw il-proċessi tal-produzzjoni tagħhom u jadottaw teknoloġiji aktar ekoloġiċi fil-kuntest tal-Istrateġija Industrijali l-Ġdida. (11) Il-miri fl-istandards ta’ prestazzjoni riveduti tas-CO2 jenħtieġ li jkunu akkumpanjati minn mekkaniżmu Ewropew għal tranżizzjoni ġusta tas-settur u tar-reġjuni awtomobilistiċi biex jiġu indirizzati l-isfidi ppreżentati miż-żieda fil-manifattura ta’ vetturi b’emissjonijiet żero , it-tranżizzjoni ekoloġika fl-industrija tal-karozzi, l-industrija tal-forniment tal-karozzi u teknoloġiji assoċjati, kif ukoll mill-ħtieġa għal titjib fit-taħriġ u għal taħriġ mill-ġdid tal-ħaddiema fis-settur u mid-diversifikazzjoni ekonomika u l-konverżjoni mill-ġdid tal-attivitajiet. Dan il-Mekkaniżmu Ewropew għal tranżizzjoni ġusta tas-settur u tar-reġjuni awtomobilistiċi jeħtieġ li jipprovdi appoġġ finanzjarju fil-livell tal-UE, b’fondi addizzjonali għall-futur u għalissa , permezz ta’ użu kkoordinat ta’ fondi bħall-Fond Soċjali għall-Klima, il-Fond Soċjali Ewropew Plus, il-Fond għal Tranżizzjoni Ġusta, il-Fond għall-Innovazzjoni, il-Faċilità għall-Irkupru u r-Reżiljenza u strumenti oħrajn tal-Qafas Finanzjarju Pluriennali u tal-Istrument Ewropew għall-Irkupru jew l-iskema tal-InvestEU għal “Tranżizzjoni Ġusta”, f’konformità mar-regoli dwar l-għajnuna mill-Istat u kkomplementat minn programmi fl-Istati Membri . Ir-regoli riveduti dwar l-għajnuna mill-Istat għall-ambjent u l-enerġija se jippermettu lill-Istati Membri jappoġġaw lin-negozji biex jiddekarbonizzaw il-proċessi tal-produzzjoni tagħhom u jadottaw teknoloġiji aktar ekoloġiċi fil-kuntest tal-Istrateġija Industrijali l-Ġdida.

Raġuni

Proposta leġiżlattiva b’konsegwenzi tant estensivi għall-ħaddiema, għall-industrija u għar-reġjuni jeħtieġ li tipprevedi “Mekkaniżmu għal Tranżizzjoni Ġusta” konkret għall-industrija Ewropea tal-karozzi u tal-forniment tal-karozzi kif ukoll għar-reġjuni fejn jinsabu dawn l-industriji. L-impatt se jinħass l-aktar fil-livell reġjonali fejn it-taħriġ mill-ġdid jeħtieġ li jsir f’kollaborazzjoni mal-industrija. Mekkaniżmu bħal dan jeħtieġ li jkun inklużiv għas-settur awtomobilistiku kollu u jeħtieġ li jkun ibbażat fuq data li tidentifika b’mod ċar l-impatt territorjali tal-leġiżlazzjoni.

Din l-emenda hija marbuta mal-emendi 4 u 6.

Emenda 4

Premessa (24)

Test propost mill-Kummissjoni Ewropea Emenda tal-KtR (24) Il-possibbiltà li d-dħul mill-primjums għall-emissjonijiet eċċessivi jiġi assenjat għal fond speċifiku jew għal programm rilevanti ġiet evalwata kif meħtieġ skont l-Artikolu 15(5) tar-Regolament (UE) 2019/631, bil-konklużjoni li dan iżid b’mod sinifikanti l-piż amministrattiv, filwaqt li ma jkunx ta’ benefiċċju dirett għas-settur awtomobilistiku fit-tranżizzjoni tiegħu. Għalhekk, id-dħul mill-primjums għall-emissjonijiet eċċessivi għandu jkompli jitqies bħala dħul għall-baġit ġenerali tal-Unjoni f’konformità mal-Artikolu 8(4) tar-Regolament (UE) 2019/631. (24) Il-possibbiltà li d-dħul mill-primjums għall-emissjonijiet eċċessivi jiġi assenjat għal fond speċifiku jew għal programm rilevanti ġiet evalwata kif meħtieġ skont l-Artikolu 15(5) tar-Regolament (UE) 2019/631, bil-konklużjoni li dan iżid b’mod sinifikanti l-piż amministrattiv, filwaqt li ma jkunx ta’ benefiċċju dirett għas-settur awtomobilistiku fit-tranżizzjoni tiegħu. Għalhekk, id-dħul mill-primjums għall-emissjonijiet eċċessivi għandu jkompli jitqies bħala dħul għall-baġit ġenerali tal-Unjoni f’konformità mal-Artikolu 8(4) tar-Regolament (UE) 2019/631. Madankollu, “Mekkaniżmu Ewropew għal tranżizzjoni ġusta tas-settur u tar-reġjuni awtomobilistiċi” jeħtieġ li jipprovdi finanzjament immirat għar-reġjuni minn fondi eżistenti (kif imsemmi fil-premessa 11), ibbażat fuq eżerċizzju ta’ mmappjar granulari tal-impatti territorjali ta’ din il-leġiżlazzjoni. L-evalwazzjoni ta’ nofs it-terminu tal-Qafas Finanzjarju Pluriennali jenħtieġ li, bħala prijorità, teżamina r-raggruppament tal-fondi disponibbli mis-sorsi msemmija hawn fuq fil-“Mekkaniżmu Ewropew għal tranżizzjoni ġusta tas-settur u tar-reġjuni awtomobilistiċi”.

Raġuni

“Mekkaniżmu Ewropew għal tranżizzjoni ġusta tas-settur u r-reġjuni awtomobilistiċi” huwa meħtieġ biex tiġi appoġġjata l-industrija tal-forniment tal-karozzi li tirrappreżenta settur ekonomiku importanti f’ħafna reġjuni Ewropej. Filwaqt li l-fabbrikanti tat-tagħmir oriġinali jistgħu jkunu ppreparati aħjar għall-bidliet li se jkun hemm, l-industrija kollha tal-katina tal-provvista, li tikkonsisti l-aktar minn SMEs, għandu mnejn ma jkollhiex il-kapaċitajiet finanzjarji strateġiċi u interni biex tadatta l-ħiliet u l-produzzjoni tagħha għall-bidliet fil-katina tal-valur awtomobilistiku. Jistgħu jkunu meħtieġa fondi addizzjonali għall-Fond għal Tranżizzjoni Ġusta (JTF) meta mqabbla mas-EUR 17,5-il biljun miftiehma bħalissa sabiex il-JTF jindirizza b’mod suffiċjenti l-bidliet profondi li se jġib il-pakkett “lesti għall-mira ta’ 55 %”.

Din l-emenda hija marbuta mal-emendi 3 u 6.

Emenda 5

Artikolu 1(9)

Test propost mill-Kummissjoni Ewropea Emenda tal-KtR (9) jiddaħħal l-Artikolu 14a li ġej: “Artikolu 14a Rapport ta’ progress Sal-31 ta’ Diċembru 2025 , u kull sentejn wara dan, il-Kummissjoni għandha tirrapporta dwar il-progress lejn mobbiltà fit-toroq b’emissjonijiet żero. B’mod partikolari, ir-rapport għandu jimmonitorja u jivvaluta l-ħtieġa għal miżuri addizzjonali possibbli biex tiġi ffaċilitata t-tranżizzjoni, inkluż permezz ta’ mezzi finanzjarji. (9) jiddaħħal l-Artikolu 14a li ġej: “Artikolu 14a Rapport ta’ progress Sal-31 ta’ Diċembru 2023 , u kull sentejn wara dan, il-Kummissjoni għandha tirrapporta dwar il-progress lejn mobbiltà fit-toroq b’emissjonijiet żero. B’mod partikolari, ir-rapport għandu jimmonitorja u jivvaluta l-ħtieġa għal miżuri addizzjonali possibbli biex tiġi ffaċilitata t-tranżizzjoni, inkluż permezz ta’ mezzi finanzjarji. Din il-valutazzjoni għandha tkun ibbażata fuq valutazzjoni tal-impatt territorjali li tidentifika fil-livell NUTS 2 l-isfidi għal kull reġjun u kif għandhom jiġu mmitigati r-riskji assoċjati ma’ dawn l-isfidi. Fir-rapportar, il-Kummissjoni għandha tikkunsidra l-fatturi kollha li jikkontribwixxu għal progress kosteffiċjenti lejn in-newtralità klimatika sal-2050. Dan jinkludi l-użu ta’ vetturi b’emissjonijiet żero u baxxi, il-progress fl-ilħuq tal-miri għall-introduzzjoni tal-infrastruttura tal-irriċarġjar u tar-riforniment tal-fjuwil kif meħtieġ skont ir-Regolament dwar l-infrastruttura tal-fjuwils alternattivi, il-kontribut potenzjali tat-teknoloġiji tal-innovazzjoni u l-fjuwils alternattivi sostenibbli biex tintlaħaq il-mobbiltà b’newtralità klimatika, l-impatt fuq il-konsumaturi, il-progress fid-djalogu soċjali kif ukoll aspetti biex tiġi ffaċilitata ulterjorment it-tranżizzjoni ekonomikament vijabbli u soċjalment ġusta lejn mobbiltà fit-toroq b’emissjonijiet żero.”; Fir-rapportar, il-Kummissjoni għandha tikkunsidra l-fatturi kollha li jikkontribwixxu għal progress kosteffiċjenti lejn in-newtralità klimatika sal-2050. Dan jinkludi l-użu ta’ vetturi b’emissjonijiet żero u baxxi, il-progress fl-ilħuq tal-miri għall-introduzzjoni tal-infrastruttura tal-irriċarġjar u tar-riforniment tal-fjuwil kif meħtieġ skont ir-Regolament dwar l-infrastruttura tal-fjuwils alternattivi, il-kontribut potenzjali tat-teknoloġiji tal-innovazzjoni u l-fjuwils alternattivi sostenibbli biex tintlaħaq il-mobbiltà b’newtralità klimatika, il-progress u l-impatt fil-livell reġjonali (NUTS II), l-impatt fuq il-konsumaturi, inkluż ta’ konsumaturi li jagħmlu parti minn gruppi vulnerabbli, il-progress fid-djalogu soċjali kif ukoll aspetti biex tiġi ffaċilitata ulterjorment it-tranżizzjoni ekonomikament vijabbli u soċjalment ġusta lejn mobbiltà fit-toroq b’emissjonijiet żero.”;

Raġuni

L-impatt tal-leġiżlazzjoni se jinħass l-aktar fil-livell reġjonali, u l-Kummissjoni għandha tindirizza permezz ta’ mmappjar granulari tal-impatt territorjali l-isfidi u r-riskji assoċjati ma’ din it-tranżizzjoni.

Emenda 6

Artikolu 1(10)(b)

Test propost mill-Kummissjoni Ewropea Emenda tal-KtR (10) L-Artikolu 15 huwa emendat kif ġej: (b) jitħassru l-paragrafi 2 sa 5 , (10) L-Artikolu 15 huwa emendat kif ġej: (b) jitħassru l-paragrafi 2 sa 4 , (c) il-paragrafu 5 huwa sostitwit b’dan li ġej: Sabiex jiġi żgurat li ħadd ma jitħalla jibqa’ lura u li din it-tranżizzjoni tkun ġusta mill-aspett soċjali, il-Kummissjoni għandha tipproponi “Mekkaniżmu għal Tranżizzjoni Ġusta” għall-industrija tal-karozzi, inkluż djalogu f’diversi livelli mal-awtoritajiet lokali u reġjonali kkonċernati, u tqis l-impatt territorjali ta’ dan ir-Regolament fir-rigward tat-trasformazzjoni tal-industrija tal-produzzjoni u tal-forniment tal-karozzi u l-impatt fuq l-istrutturi ekonomiċi reġjonali u l-forza tax-xogħol fl-industrija tal-karozzi.

Raġuni

Minkejja li r-Regolament fis-seħħ jipprevedi l-introduzzjoni possibbli ta’ programm ta’ għajnuna finanzjarja għal tranżizzjoni ġusta, dan l-aspett għandu jitħassar bil-proposta leġiżlattiva. L-idea oriġinali li tiġi ffinanzjata tranżizzjoni ġusta permezz tad-dħul mill-primjums għall-emissjonijiet eċċessivi tista’ ma tkunx biżżejjed biex tiġi żgurata tranżizzjoni ġusta tar-reġjuni awtomobilistiċi kollha u tista’ ma tiżgurax id-disponibbiltà baġitarja kostanti tar-riżorsi finanzjarji.

Il-JTF waħdu, bl-ammont ta’ EUR 17,5-il biljun miftiehem bħalissa jista’ wkoll ma jkunx biżżejjed biex jiġu indirizzati l-isfidi mill-pakkett “lesti għall-mira ta’ 55 %”. Għalhekk qed jiġi propost li jinħoloq mekkaniżmu ta’ koordinazzjoni għal tranżizzjoni ġusta tas-settur u tar-reġjuni awtomobilistiċi, li jisfrutta l-potenzjal tal-fondi eżistenti.

Din l-emenda hija marbuta mal-emendi 3 u 4.

Proposta għal Regolament tal-Parlament Ewropew u tal-Kunsill dwar il-varar ta’ infrastruttura ta’ fjuwils alternattivi, u li jħassar id-Direttiva 2014/94/UE tal-Parlament Ewropew u tal-Kunsill

COM(2021) 559 final

Emenda 7

Premessa (9)

Test propost mill-Kummissjoni Ewropea Emenda tal-KtR […] Il-miri bbażati fuq id-distanza għan-network TEN-T jenħtieġ li jiżguraw kopertura sħiħa tal-punti tal-irriċarġjar elettriċi tul in-networks ewlenin tat-toroq tal-Unjoni u b’hekk jiġi żgurat vjaġġar faċli u bla xkiel madwar l-Unjoni. […] Il-miri bbażati fuq id-distanza għan-network TEN-T jenħtieġ li jiżguraw kopertura sħiħa tal-punti tal-irriċarġjar elettriċi tul in-networks ewlenin tat-toroq tal-Unjoni u b’hekk jiġi żgurat vjaġġar faċli u bla xkiel madwar l-Unjoni. Meta jirriżulta li l-investiment f’infrastruttura aċċessibbli għall-pubbliku jkun diffiċli minħabba fatturi reġjonali bħall-pożizzjoni ġeografika jew id-densità tal-popolazzjoni, jenħtieġ li tiġi prevista l-possibbiltà ta’ appoġġ finanzjarju mill-UE.

Raġuni

Madankollu, sabiex ikun konformi mal-karattru transreġjonali tan-network TEN-T, kif ukoll biex ma jimpedixxix il-koeżjoni Ewropea, l-approċċ ibbażat fuq id-distanza għall-post għandu jinżamm bl-appoġġ finanzjarju meħtieġ; jiġifieri għall-punti tal-irriċarġjar privati jew għal dawk pubbliċi.

Emenda 8

Premessa (10)

Test propost mill-Kummissjoni Ewropea Emenda tal-KtR (10) Il-miri nazzjonali bbażati fuq il-flotta jenħtieġ li jiġu stabbiliti abbażi tal-għadd totali ta’ vetturi elettriċi rreġistrati f’dak l-Istat Membru skont metodoloġija komuni li tqis l-iżviluppi teknoloġiċi bħall-medda tas-sewqan akbar tal-vetturi elettriċi jew il-penetrazzjoni dejjem akbar fis-suq ta’ punti tal-iċċarġjar veloċi li jistgħu jirriċarġjaw għadd akbar ta’ vetturi f’kull punt tal-irriċarġjar milli f’punt tal-irriċarġjar normali. Il-metodoloġija għandha tqis ukoll ix-xejriet differenti tal-irriċarġjar ta’ vetturi elettriċi bil-batterija u vetturi ibridi rikarikabbli. Metodoloġija li skontha jiġu żviluppati l-miri nazzjonali bbażati fuq il-flotta abbażi tal-output tal-potenza massima totali tal-infrastruttura tal-irriċarġjar aċċessibbli għall-pubbliku jenħtieġ li tippermetti flessibbiltà fl-implimentazzjoni ta’ teknoloġiji differenti tal-irriċarġjar fl-Istati Membri. (10) Il-miri nazzjonali bbażati fuq il-flotta jenħtieġ li jiġu stabbiliti abbażi tal-għadd totali ta’ vetturi elettriċi rreġistrati f’dak l-Istat Membru , flimkien ma’ marġni li għandu jiġi stabbilit minn 10 sa 20 %, skont metodoloġija komuni li tqis l-iżviluppi teknoloġiċi bħall-medda tas-sewqan akbar tal-vetturi elettriċi jew il-penetrazzjoni dejjem akbar fis-suq ta’ punti tal-iċċarġjar veloċi li jistgħu jirriċarġjaw għadd akbar ta’ vetturi f’kull punt tal-irriċarġjar milli f’punt tal-irriċarġjar normali. Il-metodoloġija għandha tqis ukoll ix-xejriet differenti tal-irriċarġjar ta’ vetturi elettriċi bil-batterija u vetturi ibridi rikarikabbli. Metodoloġija li skontha jiġu żviluppati l-miri nazzjonali bbażati fuq il-flotta abbażi tal-output tal-potenza massima totali tal-infrastruttura tal-irriċarġjar aċċessibbli għall-pubbliku jenħtieġ li tippermetti flessibbiltà fl-implimentazzjoni ta’ teknoloġiji differenti tal-irriċarġjar fl-Istati Membri.

Raġuni

L-għadd totali ta’ vetturi elettriċi rreġistrati fi Stat Membru mhuwiex biżżejjed, peress li dan l-għadd ma jqisx, pereżempju, vetturi minn pajjiżi oħrajn, speċjalment matul il-perjodi tal-btajjel, iżda wkoll f’okkażjonijiet oħrajn bħal avvenimenti ewlenin, fieri, eċċ.

Emenda 9

Premessa (34)

Test propost mill-Kummissjoni Ewropea Emenda tal-KtR (34) Dawn il-miri jenħtieġ li jqisu t-tipi ta’ bastimenti moqdija u l-volumi tat-traffiku rispettivi tagħhom. Il-portijiet marittimi b’volumi baxxi ta’ traffiku ta’ ċerti kategoriji ta’ vapuri jenħtieġ li jiġu eżentati mir-rekwiżiti obbligatorji għall-kategoriji ta’ vapuri korrispondenti abbażi ta’ livell minimu ta’ volum ta’ traffiku, sabiex tiġi evitata l-installazzjoni ta’ kapaċità mhux użata biżżejjed. Bl-istess mod, il-miri obbligatorji jenħtieġ li ma jimmirawx lejn domanda massima, iżda volum għoli biżżejjed, sabiex tiġi evitata kapaċità mhux użata biżżejjed u jitqiesu l-karatteristiċi operazzjonali tal-port. It-trasport marittimu huwa rabta importanti għall-koeżjoni u għall-iżvilupp ekonomiku tal-gżejjer fl-Unjoni. Il-kapaċità ta’ produzzjoni tal-enerġija f’dawn il-gżejjer jista’ jkun li mhux dejjem tkun biżżejjed biex tkopri d-domanda għall-potenza meħtieġa biex tiġi appoġġata l-provvista tal-elettriku mix-xatt. F’każ bħal dan, il-gżejjer jenħtieġ li jiġu eżentati minn dan ir-rekwiżit ħlief jekk u sakemm tali konnessjoni elettrika mal-kontinent ma tkunx tlestiet jew ikun hemm biżżejjed kapaċità ġġenerata lokalment minn sorsi ta’ enerġija nadifa. (34) Dawn il-miri jenħtieġ li jqisu t-tipi ta’ bastimenti moqdija u l-volumi tat-traffiku rispettivi tagħhom. Il-portijiet marittimi b’volumi baxxi ta’ traffiku ta’ ċerti kategoriji ta’ vapuri jenħtieġ li jiġu eżentati mir-rekwiżiti obbligatorji għall-kategoriji ta’ vapuri korrispondenti abbażi ta’ livell minimu ta’ volum ta’ traffiku, sabiex tiġi evitata l-installazzjoni ta’ kapaċità mhux użata biżżejjed. Bl-istess mod, il-miri obbligatorji jenħtieġ li ma jimmirawx lejn domanda massima, iżda volum għoli biżżejjed, sabiex tiġi evitata kapaċità mhux użata biżżejjed u jitqiesu l-karatteristiċi operazzjonali tal-port. It-trasport marittimu huwa rabta importanti għall-koeżjoni u għall-iżvilupp ekonomiku tal-gżejjer u tar-reġjuni ultraperiferiċi fl-Unjoni. Il-kapaċità ta’ produzzjoni tal-enerġija f’dawn il-gżejjer u r-reġjuni ultraperiferiċi jista’ jkun li mhux dejjem tkun biżżejjed biex tkopri d-domanda għall-potenza meħtieġa biex tiġi appoġġata l-provvista tal-elettriku mix-xatt. F’każ bħal dan, il-gżejjer u r-reġjuni ultraperiferiċi jenħtieġ li jiġu eżentati minn dan ir-rekwiżit ħlief jekk u sakemm tali konnessjoni elettrika mal-kontinent jew mal-pajjiżi ġirien ma tkunx tlestiet jew ikun hemm biżżejjed kapaċità ġġenerata lokalment minn sorsi ta’ enerġija nadifa.

Raġuni

Evidenti.

Emenda 10

Premessa (37)

Test propost mill-Kummissjoni Ewropea Emenda tal-KtR […] L-Oqfsa ta’ Politika Nazzjonali eżistenti jenħtieġ li jiġu riveduti biex jiddeskrivu b’mod ċar kif il-ħtieġa ħafna akbar ta’ infrastruttura tal-irriċarġjar u tar-riforniment aċċessibbli għall-pubbliku kif espressa fil-miri obbligatorji se tintlaħaq mill-Istati Membri. L-oqfsa riveduti jenħtieġ li jindirizzaw bl-istess mod il-modi kollha tat-trasport, inklużi dawk li għalihom ma teżisti l-ebda mira ta’ varar obbligatorja. […] L-Oqfsa ta’ Politika Nazzjonali eżistenti jenħtieġ li jiġu riveduti biex jiddeskrivu b’mod ċar kif il-ħtieġa ħafna akbar ta’ infrastruttura tal-irriċarġjar u tar-riforniment aċċessibbli għall-pubbliku kif espressa fil-miri obbligatorji se tintlaħaq mill-Istati Membri. Ir-reviżjoni jenħtieġ li tkun ibbażata fuq analiżi territorjali, li tidentifika l-ħtiġijiet differenti għal entitajiet sottonazzjonali differenti, u jenħtieġ li tqis l-għarfien espert lokali u reġjonali u l-istrateġiji għall-varar ta’ infrastruttura ta’ riforniment li diġà ġew żviluppati mill-awtoritajiet lokali u reġjonali. L-oqfsa riveduti jenħtieġ li jindirizzaw bl-istess mod il-modi kollha tat-trasport, inklużi dawk li għalihom ma teżisti l-ebda mira ta’ varar obbligatorja.

Raġuni

Id-definizzjoni ta’ oqfsa ta’ politika nazzjonali għall-varar ta’ fjuwils alternattivi jeħtieġ li tkun ibbażata fuq approċċ ta’ governanza f’diversi livelli reali sabiex jitqiesu bis-sħiħ l-interessi tal-awtoritajiet reġjonali u lokali u l-istrateġiji tagħhom għall-varar ta’ infrastruttura tal-fjuwils alternattivi li diġà teżisti f’diversi “Pjani ta’ Mobbiltà Urbana Sostenibbli” (SUMPs) jew strateġiji ta’ mobbiltà reġjonali oħra.

Emenda 11

Premessa (39)

Test propost mill-Kummissjoni Ewropea Emenda tal-KtR (39) L-iżvilupp u l-implimentazzjoni tal-oqfsa ta’ politika nazzjonali riveduti tal-Istati Membri jenħtieġ li jiġu ffaċilitati mill-Kummissjoni permezz ta’ skambji tal-informazzjoni u tal-aħjar prattiki bejn l-Istati Membri. (39) L-iżvilupp u l-implimentazzjoni tal-oqfsa ta’ politika nazzjonali riveduti tal-Istati Membri jenħtieġ li jiġu ffaċilitati mill-Kummissjoni permezz ta’ skambji tal-informazzjoni u tal-aħjar prattiki bejn l-Istati Membri u l-awtoritajiet reġjonali u lokali .

Raġuni

Fil-proposta dwar il-varar ta’ infrastruttura tal-fjuwils alternattivi jeħtieġ li jiġi inkorporat qafas ta’ governanza f’diversi livelli. Tali qafas jista’ jikkoordina l-varar fl-Istati Membri u jindirizza l-lakuni potenzjali.

Emenda 12

Premessa (42)

Test propost mill-Kummissjoni Ewropea Emenda tal-KtR […] L-Istati Membri jenħtieġ li jistabbilixxu u jżommu strumenti xierqa biex jippromwovu l-varar ta’ infrastruttura tal-iċċarġjar u tar-riforniment anke għal flotot vinkolati, b’mod partikolari għal xarabanks nodfa u b’emissjonijiet żero fil-livell lokali. […] L-Istati Membri jenħtieġ li jistabbilixxu u jżommu strumenti xierqa biex jippromwovu l-varar ta’ infrastruttura tal-iċċarġjar u tar-riforniment anke għal flotot vinkolati, b’mod partikolari għal xarabanks nodfa u b’emissjonijiet żero fil-livell lokali u għall-iċċarġjar rapidu, kif ukoll għall-possibbiltajiet ta’ ċċarġjar mal-lejl disponibbli għall-operaturi kollha tat-trasport pubbliku .

Raġuni

L-operaturi tat-trasport pubbliku jeħtieġu possibbiltajiet ta’ riforniment għall-flotta tagħhom, kemm għall-iċċarġjar mal-lejl kif ukoll għall-iċċarġjar rapidu għat-trasport fuq distanzi twal. Dawn għandhom ikunu aċċessibbli għall-pubbliku. Huma meħtieġa xpruni u inċentivi ta’ politika biex tiġi pprovduta tali infrastruttura aċċessibbli għall-pubbliku.

Emenda 13

Proposta għal premessa ġdida wara l-premessa (45)

Test propost mill-Kummissjoni Ewropea Emenda tal-KtR (45a) Il-manwal tal-punti tal-irriċarġjar jenħtieġ li jkun kemm jista’ jkun uniformi għall-konsumaturi, il-proċessi jenħtieġ li jkunu standardizzati, u l-punti tal-irriċarġjar jenħtieġ li jkunu intwittivi u faċli biex jintużaw permezz tal-użu ta’ ikoni; jenħtieġ li tiġi offruta l-għażla tal-lingwa. Jenħtieġ li tiġi żgurata l-kompatibbiltà mas-sistemi operattivi ta’ apparati elettroniċi użati b’mod komuni (eż. smartphone, tablet).

Raġuni

Sabiex jiġi ffaċilitat l-użu tal-punti tal-irriċarġjar għall-konsumaturi malajr kemm jista’ jkun, il-proċess għandu jkun sempliċi u, fejn adegwat, standardizzat, u jeħtieġ li jitqiesu, pereżempju, l-utenti li ma jafux il-lingwa tal-post.

Emenda 14

Premessa (47)

Test propost mill-Kummissjoni Ewropea Emenda tal-KtR (47) Huwa kruċjali li l-atturi kollha fl-ekosistema tal-elettromobbiltà jkunu jistgħu jinteraġixxu faċilment permezz ta’ mezzi diġitali biex jipprovdu l-aħjar kwalità tas-servizz lill-utent finali. Dan jirrikjedi identifikaturi uniċi tal-atturi rilevanti fil-katina tal-valur. Għal dak il-għan, jenħtieġ li l-Istati Membri jaħtru Organizzazzjoni għar-Reġistrazzjoni tal-Identifikazzjoni (“IDRO”) għall-ħruġ u l-ġestjoni ta’ kodiċijiet ta’ identifikazzjoni unika (“ID”) biex jidentifikaw, tal-inqas, l-operaturi ta’ punti tal-irriċarġjar u l-fornituri ta’ servizzi ta’ mobbiltà. L-IDRO jenħtieġ li tiġbor informazzjoni dwar il-kodiċijiet tal-ID tal-mobbiltà elettronika li diġà qed jintużaw fl-Istat Membru rispettiv; toħroġ kodiċijiet ġodda tal-elettromobbiltà, fejn meħtieġ, lill-operaturi tal-punti tal-irriċarġjar u l-fornituri ta’ servizzi ta’ mobbiltà skont loġika komuni miftiehma madwar l-Unjoni kollha li fiha jiġu fformattjati l-kodiċijiet tal-ID tal-elettromobbiltà; tippermetti l-iskambju u tivverifika l-uniċità ta’ dawn il-kodiċijiet tal-elettromobbiltà permezz ta’ Repożitorju tar-Reġistrazzjonijiet tal-Identifikazzjoni (“IDRR”) komuni possibbli fil-futur. Il-Kummissjoni jenħtieġ li toħroġ gwida teknika dwar it-twaqqif ta’ organizzazzjoni bħal din, b’referenza għall-Azzjoni ta’ Appoġġ tal-Programm dwar “Il-ġbir ta’ data relatata mal-punti tal-irriċarġjar/tar-riforniment għal fjuwils alternattivi u l-kodiċijiet ta’ identifikazzjoni uniċi relatati mal-atturi tal-elettromobbiltà” (“IDACS”). (47) Huwa kruċjali li l-atturi kollha fl-ekosistema tal-elettromobbiltà jkunu jistgħu jinteraġixxu faċilment permezz ta’ mezzi diġitali biex jipprovdu l-aħjar kwalità tas-servizz lill-utent finali. Dan jirrikjedi identifikaturi uniċi tal-atturi rilevanti fil-katina tal-valur. Il-firxa tal-atturi jenħtieġ li tkun wiesgħa kemm jista’ jkun, inklużi b’mod partikolari l-produtturi u d-distributuri tal-enerġija. Għal dak il-għan, jenħtieġ li l-Istati Membri jaħtru Organizzazzjoni għar-Reġistrazzjoni tal-Identifikazzjoni (“IDRO”) għall-ħruġ u l-ġestjoni ta’ kodiċijiet ta’ identifikazzjoni unika (“ID”) biex jidentifikaw, tal-inqas, l-operaturi ta’ punti tal-irriċarġjar u l-fornituri ta’ servizzi ta’ mobbiltà. L-IDRO jenħtieġ li tiġbor informazzjoni dwar il-kodiċijiet tal-ID tal-mobbiltà elettronika li diġà qed jintużaw fl-Istat Membru rispettiv; toħroġ kodiċijiet ġodda tal-elettromobbiltà, fejn meħtieġ, lill-operaturi tal-punti tal-irriċarġjar u l-fornituri ta’ servizzi ta’ mobbiltà skont loġika komuni miftiehma madwar l-Unjoni kollha li fiha jiġu fformattjati l-kodiċijiet tal-ID tal-elettromobbiltà; tippermetti l-iskambju u tivverifika l-uniċità ta’ dawn il-kodiċijiet tal-elettromobbiltà permezz ta’ Repożitorju tar-Reġistrazzjonijiet tal-Identifikazzjoni (“IDRR”) komuni possibbli fil-futur. Il-Kummissjoni jenħtieġ li toħroġ gwida teknika dwar it-twaqqif ta’ organizzazzjoni bħal din, b’referenza għall-Azzjoni ta’ Appoġġ tal-Programm dwar “Il-ġbir ta’ data relatata mal-punti tal-irriċarġjar/tar-riforniment għal fjuwils alternattivi u l-kodiċijiet ta’ identifikazzjoni uniċi relatati mal-atturi tal-elettromobbiltà” (“IDACS”). L-objettiv ewlieni jenħtieġ li jkun il-kooperazzjoni transsettorjali sabiex jiġu massimizzati s-sinerġiji.

Raġuni

Għandu jiġi żgurat li l-atturi kollha involuti jikkooperaw u jagħtu l-kontribut rispettiv tagħhom għas-servizz ġenerali lill-klijenti u għall-użu tal-punti tal-irriċarġjar.

Emenda 15

Premessa (54)

Test propost mill-Kummissjoni Ewropea Emenda tal-KtR […] Għalhekk, jenħtieġ li l-Kummissjoni tirrieżamina dan ir-Regolament sa tmiem l-2026 b’mod partikolari fir-rigward tal-iffissar tal-miri għall-punti tal-irriċarġjar elettriċi għall-HDV kif ukoll tal-miri għall-infrastruttura ta’ fjuwils alternattivi għal bastimenti u inġenji tal-ajru b’emissjonijiet żero fit-trasport fuq l-ilma u fl-avjazzjoni. […] Il-Kummissjoni jenħtieġ li tivvaluta l-impatt ta’ dan ir-Regolament mhux aktar tard minn sentejn wara d-dħul fis-seħħ tiegħu, b’sett ta’ objettivi speċifiċi, u tqis iċ-ċiklu sħiħ tal-ħajja tal-emissjonijiet tal-vetturi għal kull teknoloġija u l-impatt tiegħu fuq l-emissjonijiet ta’ CO2 mit-trasport bit-triq kif ukoll l-impatt ta’ kull teknoloġija fuq il-konsumatur (kost totali tas-sjieda). Jenħtieġ ukoll li l-Kummissjoni tirrieżamina dan ir-Regolament sa tmiem l-2026 b’mod partikolari fir-rigward tal-iffissar tal-miri għall-punti tal-irriċarġjar elettriċi għall-HDV kif ukoll tal-miri għall-infrastruttura ta’ fjuwils alternattivi għal bastimenti u inġenji tal-ajru b’emissjonijiet żero fit-trasport fuq l-ilma u fl-avjazzjoni.

Raġuni

L-evalwazzjoni tar-Regolament għandha tkun ibbażata fuq kriterji konkreti, u għalhekk għandha ssir referenza għall-għanijiet konkreti u stabbiliti.

Emenda 16

Artikolu 1(3)

Test propost mill-Kummissjoni Ewropea Emenda tal-KtR 3. Dan ir-Regolament jistabbilixxi mekkaniżmu ta’ rapportar biex jistimula l-kooperazzjoni u jiżgura segwiment robust tal-progress. Il-mekkaniżmu għandu jikkonsisti fi proċess strutturat, trasparenti u iterattiv bejn il-Kummissjoni u l-Istati Membri għall-fini tal-finalizzazzjoni tal-oqfsa ta’ politika nazzjonali u l-implimentazzjoni sussegwenti tagħhom u l-azzjoni korrispondenti tal-Kummissjoni. 3. Dan ir-Regolament jistabbilixxi mekkaniżmu ta’ rapportar biex jistimula l-kooperazzjoni u jiżgura segwiment robust tal-progress. Il-mekkaniżmu għandu jikkonsisti fi proċess strutturat, trasparenti, iterattiv , u ta’ governanza f’diversi livelli bejn il-Kummissjoni u l-Istati Membri għall-fini tal-finalizzazzjoni tal-oqfsa ta’ politika nazzjonali , filwaqt li jitqiesu l-istrateġiji lokali u reġjonali għall-varar ta’ infrastruttura tal-fjuwils alternattivi li diġà ġew żviluppati mill-awtoritajiet lokali u reġjonali, u l-implimentazzjoni sussegwenti tagħhom u l-azzjoni korrispondenti tal-Kummissjoni.

Raġuni

Id-definizzjoni ta’ oqfsa ta’ politika nazzjonali għall-varar ta’ fjuwils alternattivi jeħtieġ li tkun ibbażata fuq approċċ ta’ governanza f’diversi livelli reali sabiex jitqiesu bis-sħiħ l-interessi tal-awtoritajiet reġjonali u lokali u l-istrateġiji tagħhom għall-varar ta’ infrastruttura tal-fjuwils alternattivi li diġà teżisti f’diversi “Pjani ta’ Mobbiltà Urbana Sostenibbli” (SUMPs) jew strateġiji ta’ mobbiltà reġjonali oħra.

Emenda 17

Artikolu 3

Test propost mill-Kummissjoni Ewropea Emenda tal-KtR 1. L-Istati Membri għandhom jiżguraw li: 1. L-Istati Membri għandhom jiżguraw li: — l-istazzjonijiet tal-irriċarġjar aċċessibbli għall-pubbliku għall-vetturi ħfief jiġu varati b’mod proporzjonali mal-adozzjoni ta’ vetturi elettriċi ħfief; — l-istazzjonijiet tal-irriċarġjar aċċessibbli għall-pubbliku għall-vetturi ħfief jiġu varati b’mod proporzjonali mal-adozzjoni ta’ vetturi elettriċi ħfief; — fit-territorju tagħhom, jiġu varati stazzjonijiet tal-irriċarġjar aċċessibbli għall-pubbliku ddedikati għall-vetturi ħfief li jipprovdu output suffiċjenti tal-potenza għal dawk il-vetturi. — fit-territorju tagħhom, jiġu varati stazzjonijiet tal-irriċarġjar, b’mod bilanċjat fit-territorju, li jkunu aċċessibbli għall-pubbliku ddedikati għall-vetturi ħfief li jipprovdu output suffiċjenti tal-potenza għal dawk il-vetturi. Għal dak il-għan, l-Istati Membri għandhom jiżguraw li, fi tmiem kull sena, mis-sena msemmija fl-Artikolu 24, il-miri tal-output tal-potenza li ġejjin jintlaħqu b’mod kumulattiv: Għal dak il-għan, l-Istati Membri għandhom jiżguraw li, fi tmiem kull sena, mis-sena msemmija fl-Artikolu 24, il-miri tal-output tal-potenza li ġejjin jintlaħqu b’mod kumulattiv: (a) għal kull vettura elettrika ħafifa bil-batterija rreġistrata fit-territorju tagħhom, jiġi pprovdut output totali tal-potenza ta’ mill-inqas 1 kW permezz ta’ stazzjonijiet tal-irriċarġjar aċċessibbli għall-pubbliku; u (a) għal kull vettura elettrika ħafifa bil-batterija rreġistrata fit-territorju tagħhom, jiġi pprovdut output totali tal-potenza ta’ mill-inqas 1 kW permezz ta’ stazzjonijiet tal-irriċarġjar aċċessibbli għall-pubbliku; u (b) għal kull vettura ibrida rikarikabbli ħafifa rreġistrata fit-territorju tagħhom, jiġi pprovdut output totali tal-potenza ta’ mill-inqas 0,66 kW permezz ta’ stazzjonijiet tal-irriċarġjar aċċessibbli għall-pubbliku. (b) għal kull vettura ibrida rikarikabbli ħafifa rreġistrata fit-territorju tagħhom, jiġi pprovdut output totali tal-potenza ta’ mill-inqas 0,66 kW permezz ta’ stazzjonijiet tal-irriċarġjar aċċessibbli għall-pubbliku. 2. […] 2. […] 3. L-Istati Membri ġirien għandhom jiżguraw li d-distanzi massimi msemmija fil-punti (a) u (b) ma jinqabżux għat-taqsimiet transfruntiera tan-network ewlieni TEN-T u tan-network komprensiv TEN-T. 3. L-Istati Membri għandhom iqisu wkoll l-objettivi tal-Artikolu 174 TFUE meta jibnu u jippromovu l-infrastruttura tal-irriċarġjar skont it-tifsira tal-paragrafu 2, u jiżguraw id-disponibbiltà f’żoni b’popolazzjoni inqas densa. 4. L-Istati Membri ġirien għandhom jiżguraw li d-distanzi massimi msemmija fil-punti (a) u (b) ma jinqabżux għat-taqsimiet transfruntiera tan-network ewlieni TEN-T u tan-network komprensiv TEN-T.

Raġuni

Sabiex jiġu promossi sistemi alternattivi ta’ propulsjoni, l-infrastruttura tal-irriċarġjar meħtieġa trid tkun disponibbli wkoll barra n-networks tat-TEN-T f’żoni fejn l-għadd ta’ utenti huwa aktar baxx minħabba densità tal-popolazzjoni aktar baxxa u fejn l-implimentazzjoni tas-settur privat hija inqas profittabbli.

Emenda 18

Artikolu 3(2)

Test propost mill-Kummissjoni Ewropea Emenda tal-KtR 2. L-Istati Membri għandhom jiżguraw kopertura minima ta’ punti tal-irriċarġjar aċċessibbli għall-pubbliku ddedikati għall-vetturi ħfief fin-network tat-toroq fit-territorju tagħhom. Għal dan il-fini, l-Istati Membri għandhom jiżguraw li: 2. L-Istati Membri għandhom jiżguraw kopertura minima ta’ punti tal-irriċarġjar aċċessibbli għall-pubbliku ddedikati għall-vetturi ħfief fin-network tat-toroq fit-territorju tagħhom. Għal dan il-fini, l-Istati Membri għandhom jiżguraw li: (a) tul in-network ewlieni TEN-T, jiġu varati gruppi ta’ stazzjonijiet tal-irriċarġjar aċċessibbli għall-pubbliku ddedikati għall-vetturi ħfief u li jissodisfaw ir-rekwiżiti li ġejjin f’kull direzzjoni tal-ivvjaġġar b’distanza massima ta’ 60 km bejniethom: (a) tul in-network ewlieni TEN-T, jiġu varati gruppi ta’ stazzjonijiet tal-irriċarġjar aċċessibbli għall-pubbliku ddedikati għall-vetturi ħfief u li jissodisfaw ir-rekwiżiti li ġejjin f’kull direzzjoni tal-ivvjaġġar b’distanza massima ta’ 60 km bejniethom: (i) sal-31 ta’ Diċembru 2025, kull grupp ta’ stazzjonijiet tal-irriċarġjar għandu joffri output tal-potenza ta’ mill-inqas 300 kW u jinkludi mill-inqas stazzjon wieħed tal-irriċarġjar b’output tal-potenza individwali ta’ mill-inqas 150 kW ; (i) sal-31 ta’ Diċembru 2025, kull grupp ta’ stazzjonijiet tal-irriċarġjar għandu joffri output tal-potenza ta’ mill-inqas 500 kW u jinkludi mill-inqas stazzjon wieħed tal-irriċarġjar b’output tal-potenza individwali ta’ mill-inqas 250 kW ; (ii) sal-31 ta’ Diċembru 2030, kull grupp ta’ stazzjonijiet tal-irriċarġjar għandu joffri output tal-potenza ta’ mill-inqas 600 kW u jinkludi mill-inqas żewġ stazzjonijiet tal-irriċarġjar b’output tal-potenza individwali ta’ mill-inqas 150 kW ; (ii) sal-31 ta’ Diċembru 2030, kull grupp ta’ stazzjonijiet tal-irriċarġjar għandu joffri output tal-potenza ta’ mill-inqas 900 kW u jinkludi mill-inqas żewġ stazzjonijiet tal-irriċarġjar b’output tal-potenza individwali ta’ mill-inqas 250 kW ; (b) tul in-network komprensiv TEN-T, jiġu varati gruppi ta’ stazzjonijiet tal-irriċarġjar aċċessibbli għall-pubbliku ddedikati għall-vetturi ħfief u li jissodisfaw ir-rekwiżiti li ġejjin f’kull direzzjoni tal-ivvjaġġar b’distanza massima ta’ 60 km bejniethom: (b) tul in-network komprensiv TEN-T, jiġu varati gruppi ta’ stazzjonijiet tal-irriċarġjar aċċessibbli għall-pubbliku ddedikati għall-vetturi ħfief u li jissodisfaw ir-rekwiżiti li ġejjin f’kull direzzjoni tal-ivvjaġġar b’distanza massima ta’ 60 km bejniethom: (i) sal-31 ta’ Diċembru 2030, kull grupp ta’ stazzjonijiet tal-irriċarġjar għandu joffri output tal-potenza ta’ mill-inqas 300 kW u jinkludi mill-inqas stazzjon wieħed tal-irriċarġjar b’output tal-potenza individwali ta’ mill-inqas 150 kW ; (i) sal-31 ta’ Diċembru 2030, kull grupp ta’ stazzjonijiet tal-irriċarġjar għandu joffri output tal-potenza ta’ mill-inqas 500 kW u jinkludi mill-inqas stazzjon wieħed tal-irriċarġjar b’output tal-potenza individwali ta’ mill-inqas 250 kW ; (ii) sal-31 ta’ Diċembru 2035, kull grupp ta’ stazzjonijiet tal-irriċarġjar għandu joffri output tal-potenza ta’ mill-inqas 600 kW u jinkludi mill-inqas żewġ stazzjonijiet tal-irriċarġjar b’output tal-potenza individwali ta’ mill-inqas 150 kW . (ii) sal-31 ta’ Diċembru 2035, kull grupp ta’ stazzjonijiet tal-irriċarġjar għandu joffri output tal-potenza ta’ mill-inqas 900 kW u jinkludi mill-inqas żewġ stazzjonijiet tal-irriċarġjar b’output tal-potenza individwali ta’ mill-inqas 250 kW . (c) f’każijiet debitament ġustifikati, f’reġjuni b’ċerti karatteristiċi speċifiċi (pereżempju, il-pożizzjoni ġeografika, topografija li toħloq diffikultà, jew id-densità tal-popolazzjoni), u fejn rekwiżit ibbażat fuq id-distanza huwa diffiċli biex jiġi ġġustifikat mill-perspettiva tal-valutazzjoni tal-ispejjeż u l-benefiċċji mil-lat soċjoekonomiku, jistgħu jiġu installati outputs ta’ potenza aktar baxxa, madankollu kull grupp ta’ stazzjonijiet tal-irriċarġjar għandu joffri output tal-potenza ta’ mill-inqas 300 kW u jinkludi mill-inqas stazzjon tal-irriċarġjar wieħed b’output tal-potenza individwali ta’ mill-inqas 150 kW. L-Istati Membri għandhom jirrapportaw tali eżenzjonijiet lill-Kummissjoni Ewropea.

Raġuni

Studju reċenti tal-Parlament Ewropew (1) ikkonkluda li l-enerġija tal-iċċarġjar issuġġerita għall-punti tal-iċċarġjar fuq it-TEN-T u n-nodi urbani hija baxxa wisq. Dan jista’ jxekkel l-użu tal-EVs.

Fir-rigward tal-eżenzjonijiet, dawn huma meħtieġa peress li approċċ ibbażat biss fuq id-distanza għall-post tal-infrastruttura tal-iċċarġjar mhuwiex koerenti mal-ħtieġa lokali u reġjonali ta’ infrastruttura tar-riforniment. L-istabbiliment tal-istess miri bbażati fuq id-distanza u miri tal-karga tal-iċċarġjar għall-Unjoni kollha ma jqisux id-differenza reġjonali (id-densità tal-popolazzjoni, il-pożizzjoni ġeografika).

Emenda 19

Artikolu 4(1)

Test propost mill-Kummissjoni Ewropea Emenda tal-KtR […] […] (d) sal-31 ta’ Diċembru 2025, f’kull nodu urban għandhom jiġu varati punti tal-irriċarġjar aċċessibbli għall-pubbliku ddedikati għall-vetturi tqal li jipprovdu output tal-potenza aggregat ta’ mill-inqas 600 kW , fornuti minn stazzjonijiet tal-irriċarġjar b’output tal-potenza individwali ta’ mill-inqas 150 kW ; (d) sal-31 ta’ Diċembru 2025, f’kull nodu urban għandhom jiġu varati punti tal-irriċarġjar aċċessibbli għall-pubbliku ddedikati għall-vetturi tqal li jipprovdu output tal-potenza aggregat ta’ mill-inqas 900 kW , fornuti minn stazzjonijiet tal-irriċarġjar b’output tal-potenza individwali ta’ mill-inqas 300 kW ; (e) sal-31 ta’ Diċembru 2030, f’kull nodu urban għandhom jiġu varati punti tal-irriċarġjar aċċessibbli għall-pubbliku ddedikati għall-vetturi tqal li jipprovdu output tal-potenza aggregat ta’ mill-inqas 1 200 kW , fornuti minn stazzjonijiet tal-irriċarġjar b’output tal-potenza individwali ta’ mill-inqas 150 kW . (e) sal-31 ta’ Diċembru 2030, f’kull nodu urban għandhom jiġu varati punti tal-irriċarġjar aċċessibbli għall-pubbliku ddedikati għall-vetturi tqal li jipprovdu output tal-potenza aggregat ta’ mill-inqas 2 000 kW , fornuti minn stazzjonijiet tal-irriċarġjar b’output tal-potenza individwali ta’ mill-inqas 300 kW . (f) f’każijiet debitament ġustifikati, f’reġjuni b’ċerti karatteristiċi speċifiċi (pereżempju, il-pożizzjoni ġeografika, topografija li toħloq diffikultà, jew id-densità tal-popolazzjoni), u fejn rekwiżit ibbażat fuq id-distanza huwa diffiċli biex jiġi ġġustifikat mill-perspettiva tal-valutazzjoni tal-ispejjeż u l-benefiċċji mil-lat soċjoekonomiku, jistgħu jiġu installati outputs ta’ potenza aktar baxxa, madankollu b’potenza aggregata ta’ mill-inqas 600 kW għall-vetturi tqal u b’output tal-potenza individwali ta’ mill-inqas 150 kW. L-Istati Membri għandhom jirrapportaw tali eżenzjonijiet lill-Kummissjoni Ewropea.

Raġuni

L-istess bħall-emenda 18.

Emenda 20

Artikolu 6(1)

Test propost mill-Kummissjoni Ewropea Emenda tal-KtR 1. L-Istati Membri għandhom jiżguraw li, fit-territorju tagħhom, jiġi stabbilit għadd minimu ta’ stazzjonijiet tar-riforniment tal-idroġenu aċċessibbli għall-pubbliku sal-31 ta’ Diċembru 2030 . 1. L-Istati Membri għandhom jiżguraw li, fit-territorju tagħhom, jiġi stabbilit għadd minimu ta’ stazzjonijiet tar-riforniment tal-idroġenu aċċessibbli għall-pubbliku sal-31 ta’ Diċembru 2027 . Għal dak il-għan, l-Istati Membri għandhom jiżguraw li sal-31 ta’ Diċembru 2030 , jiġu varati stazzjonijiet tar-riforniment tal-idroġenu aċċessibbli għall-pubbliku b’kapaċità minima ta’ 2 t/jum u mgħammra b’distributur ta’ mill-inqas 700 bar b’distanza massima ta’ 150 km bejniethom tul in-network ewlieni TEN-T u n-network komprensiv TEN-T. […] Għal dak il-għan, l-Istati Membri għandhom jiżguraw li sal-31 ta’ Diċembru 2027 , jiġu varati stazzjonijiet tar-riforniment tal-idroġenu aċċessibbli għall-pubbliku b’kapaċità minima ta’ 4 t/jum u mgħammra b’distributur ta’ mill-inqas 700 bar b’distanza massima ta’ 150 km bejniethom tul in-network ewlieni TEN-T u n-network komprensiv TEN-T. […]

Raġuni

Proġetti tat-trakkijiet tal-idroġenu diġà jeżistu f’ħafna Stati Membri u reġjuni. Dawn jeħtieġu ċertezza tal-ippjanar mingħajr dewmien. Għalhekk għandu jsir provvediment għal limitu ta’ żmien aktar bikri u kapaċità ogħla.

Emenda 21

Artikolu 13(3)

Test propost mill-Kummissjoni Ewropea Emenda tal-KtR 3. L-Istati Membri għandhom jiżguraw li l-oqfsa ta’ politika nazzjonali jqisu , kif xieraq, l-interessi tal-awtoritajiet reġjonali u lokali, b’mod partikolari fir-rigward tal-infrastruttura tal-irriċarġjar u tar-riforniment għat-trasport pubbliku, kif ukoll dawk tal-partijiet ikkonċernati involuti. 3. L-Istati Membri għandhom jiżguraw li l-oqfsa ta’ politika nazzjonali jqisu l-interessi tal-awtoritajiet reġjonali u lokali, b’mod partikolari fir-rigward tal-infrastruttura tal-irriċarġjar u tar-riforniment għat-trasport pubbliku, kif ukoll dawk tal-partijiet ikkonċernati involuti. L-oqfsa ta’ politika nazzjonali għandhom jinkludu mekkaniżmu ta’ konsultazzjoni tal-livell sottonazzjonali biex jiġi inkorporat ċirku permanenti ta’ feedback tal-livell lokali fl-istrateġiji tal-Istati Membri rispettivi għall-varar ta’ infrastruttura tal-fjuwils alternattivi. L-infrastruttura tal-fjuwils alternattivi trid tkun disponibbli fir-reġjuni kollha. Għalhekk, għandhom jiġu inklużi miri ta’ varar għall-infrastruttura tal-fjuwils alternattivi reġjonali (NUTS 2) biex tiġi żgurata l-koeżjoni tal-Unjoni.

Raġuni

Għalkemm il-Premessi 16 u 38 jinnotaw il-ħtieġa li jiġi inkluż approċċ f’diversi livelli fl-oqfsa ta’ politika nazzjonali, dan mhuwiex definit aktar fl-Artikolu korrispondenti, li jkun opportunità mitlufa biex jiġi inkorporat mekkaniżmu ta’ konsultazzjoni għall-awtoritajiet lokali u reġjonali fl-oqfsa ta’ politika nazzjonali, li jippermetti feedback siewi fil-livell reġjonali fl-istrateġiji rispettivi tal-Istati Membri għall-varar ta’ infrastruttura tal-fjuwils alternattivi u jżid mal-koerenza ġenerali tagħha.

Emenda 22

Artikolu 13(4)

Test propost mill-Kummissjoni Ewropea Emenda tal-KtR 4. Fejn ikun meħtieġ , l-Istati Membri għandhom jikkooperaw, permezz ta’ konsultazzjonijiet jew oqfsa ta’ politika konġunti, biex jiżguraw li l-miżuri meħtieġa ħalli jinkisbu l-objettivi ta’ dan ir-Regolament ikunu koerenti u kkoordinati. […] 4. L-Istati Membri għandhom jikkooperaw, permezz ta’ konsultazzjonijiet jew oqfsa ta’ politika konġunti, biex jiżguraw li l-miżuri meħtieġa ħalli jinkisbu l-objettivi ta’ dan ir-Regolament ikunu koerenti u kkoordinati mal-livell sottonazzjonali u jirrispettaw il-prinċipju tas-sussidjarjetà, kif ukoll tal-governanza f’diversi livelli . […]

Raġuni

L-istess bħall-emenda 21.

II. RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

Tranżizzjoni ġusta

1. jissottolinja li jridu jitwettqu riċerka u mmappjar tal-konsegwenzi fuq l-impjiegi u x-xejriet ta’ bidla lejn industrija tal-karozzi newtrali għall-klima. Għalhekk, il-Kummissjoni għandha tevalwa l-impatt territorjali ta’ dan ir-Regolament fuq l-industrija tal-karozzi, il-forza tax-xogħol u r-reġjuni;

2. jenfasizza li t-trasformazzjoni tal-industrija tal-karozzi Ewropea lejn vetturi b’emissjonijiet żero hija l-aktar bidla strutturali komprensiva fis-settur sal-lum, b’għadd kbir ta’ impatti fuq il-ħaddiema, il-fornituri u l-gruppi tal-manifatturi tal-karozzi fl-Ewropa. Fid-dawl ta’ din it-trasformazzjoni kbira ta’ wieħed mis-setturi Ewropej ewlenin, il-KtR jistieden lill-Kummissjoni Ewropea tibda djalogu olistiku u strateġiku fit-tul dwar it-trasformazzjoni tas-settur awtomobilistiku fl-UE mal-partijiet interessati rilevanti kollha (fabbrikanti tat-tagħmir oriġinali, fornituri, trade unions, akkademiċi, assoċjazzjonijiet ambjentali, NGOs, is-soċjetà ċivili, ir-reġjuni u l-bliet, eċċ.) sabiex tipprovdi appoġġ politiku għall-bidla strutturali tas-settur, u tanalizza u tappoġġja l-ħtiġijiet tiegħu. Jappoġġja l-forom eżistenti ta’ kooperazzjoni fil-livell tal-UE, li jinvolvu lill-awtoritajiet reġjonali u lokali, bħall-inizjattiva “Automotive Skills Alliance” iffokata fuq it-taħriġ mill-ġdid u t-titjib tal-ħiliet tal-ħaddiema fis-settur awtomobilistiku, l-iżvilupp tal-intelligence u t-trawwim ta’ djalogu fost l-imsieħba u l-partijiet interessati rilevanti kollha fis-settur;

3. jappoġġja t-tfassil ta’ pjani speċifiċi għat-taħriġ mill-ġdid u t-titjib tal-ħiliet, it-taħriġ u r-riallokazzjoni tal-ħaddiema fl-industrija tal-karozzi, b’mod partikolari fir-reġjuni l-aktar affettwati mit-tranżizzjoni;

4. jappoġġja r-riżorsi pubbliċi li qed isiru disponibbli għal Programm għal Tranżizzjoni Ġusta għall-ekosistema awtomobilistika. Il-mudell tagħha għandu jkun il-Pjattaforma attwali għal Tranżizzjoni Ġusta. Il-finanzjament għall-pjani reġjonali permezz tal-Mekkaniżmu għal Tranżizzjoni Ġusta llum iservi lil miljuni ta’ ħaddiema f’żoni industrijali intensivi fil-karbonju bħall-estrazzjoni tal-faħam, inkluż Fond iddedikat għal Tranżizzjoni Ġusta;

5. iħeġġeġ lill-Kummissjoni tistabbilixxi “Mekkaniżmu Ewropew għal tranżizzjoni ġusta tal-industrija u r-reġjuni tal-karozzi”, li għandu juża l-fondi Ewropej u jiżgura li jiġu indirizzati l-isfidi fir-reġjuni l-aktar affettwati mit-trasformazzjoni, u jilħaq lill-SMEs kollha fil-katina tal-provvista biex jadattaw għall-bidliet fil-katina tal-valur tas-settur awtomobilistiku;

6. iqis li dan il-Mekkaniżmu għal Tranżizzjoni Ġusta għandu jkun ibbażat fuq il-prinċipji li ġejjin: (a) riżorsi adegwati (b) l-appoġġ għall-politiki u l-iskambji tal-aħjar prattiki (c) l-ippjanar tat-tranżizzjoni u d-djalogu soċjali.

Il-fondi allokati fi ħdan il-mekkaniżmu jridu jkunu mmirati direttament lejn il-forza tax-xogħol affettwata u distribwiti b’mod trasparenti permezz tar-reġjuni u l-bliet f’kooperazzjoni mill-qrib mal-awtoritajiet pubbliċi bil-kompetenza fit-taħriġ u fit-tagħlim tul il-ħajja. Dawn ma għandhomx ikunu salvataġġ għall-kumpaniji awtomobilistiċi, iżda investiment pubbliku fit-titjib tal-ħiliet, fid-diversifikazzjoni, u fl-edukazzjoni tal-forza tax-xogħol;

7. jilqa’ l-inizjattiva għal “alleanza ta’ reġjuni għal tranżizzjoni ġusta tal-industrija Ewropea tal-produzzjoni u tal-provvista tal-karozzi”. Dawn ir-reġjuni, b’industrija tal-karozzi b’saħħitha, iridu jaqdu rwol attiv biex jiżguraw li l-ebda reġjun ma jitħalla jibqa’ lura u li s-sistema ta’ mobilità l-ġdida, sostenibbli u li taħdem b’mod alternattiv tkun affordabbli u aċċessibbli għaċ-ċittadini kollha fir-reġjuni kollha. Il-KtR jappoġġja bis-sħiħ it-talba tal-Alleanza għal mekkaniżmu ta’ tranżizzjoni ġusta għar-reġjuni li jiddependu mill-industrija tal-vetturi sabiex jiġu ġestiti l-bidliet fl-industrija;

8. jissottolinja li l-investimenti fl-edukazzjoni vokazzjonali u ta’ teknoloġija avvanzata meħtieġa għall-ħiliet il-ġodda fil-mobbiltà elettrika għandhom ikunu disponibbli għal-livell lokali u reġjonali;

9. jappoġġja ż-żamma fl-istess territorju ta’ operazzjonijiet ġodda fil-mobbiltà alternattiva tal-istess kumpanija awtomobilistika, bl-għoti ta’ prijorità lill-impjanti eżistenti;

Infrastruttura tal-fjuwils alternattivi

10. iqis l-introduzzjoni tal-infrastruttura tal-iċċarġjar u tar-riforniment għal sistemi ta’ propulsjoni alternattivi, flimkien mal-istandards il-ġodda tal-emissjonijiet tas-CO 2 u, b’mod partikolari, iż-żieda fl-elettromobbiltà, bħala kundizzjoni ewlenija biex jintlaħqu l-miri klimatiċi fil-livell Ewropew, nazzjonali u reġjonali. L-obbligi eżistenti tal-UE b’rabta mar-rekwiżiti tal-infrastruttura tal-irriċarġjar u tar-riforniment mhumiex biżżejjed għal dan il-għan;

11. jilqa’ l-fatt li, bit-trasformazzjoni tad-Direttiva dwar l-installazzjoni ta’ infrastruttura tal-karburanti alternattivi f’Regolament, il-Kummissjoni qed tipproponi għall-ewwel darba rekwiżiti minimi obbligatorji għall-UE kollha, uniformi u, fuq kollox, transmodali għal din l-infrastruttura fl-Istati Membri;

12. jappoġġja d-dekarbonizzazzjoni sħiħa tas-settur tat-trasport bit-triq sal-2050;

13. jenfasizza li, fil-prinċipju, hija meħtieġa trasparenza għall-manifatturi fir-rigward ta’ tipi differenti ta’ propulsjoni u soluzzjonijiet tekniċi sabiex jintlaħaq l-objettiv li mill-2035 ’il quddiem jiġu rreġistrati biss vetturi b’emissjonijiet żero fl-UE;

14. skont il-prinċipju tan-newtralità teknoloġika, il-Kummissjoni jeħtiġilha tiżgura l-kompetizzjoni fit-teknoloġija, kif ukoll alternattivi għaż-żoni rurali u remoti, bħall-bijofjuwils avvanzati (ara l-kriterji ta’ sostenibbiltà għall-bijofjuwils fl-Anness IX tad-Direttiva dwar l-Enerġija Rinnovabbli);

15. jitlob valutazzjoni tal-intensità tal-emissjonijiet tal-bijofjuwils ( 2 ) ; din il-valutazzjoni trid tqis iċ-ċiklu tal-ħajja kollu tal-bijofjuwils u l-impatti tiegħu fuq it-tibdil fl-użu tal-art, il-fatturi indiretti tat-tibdil fl-użu tal-art, il-bijodiversità u s-sigurtà tal-ikel;

16. għandha tingħata attenzjoni speċjali lil: — punti pubbliċi tal-iċċarġjar f’żoni urbani fejn għadd dejjem akbar ta’ vetturi elettriċi mhux se jkollhom aċċess għal parkeġġ privat — punti pubbliċi ta’ ċċarġjar f’żoni remoti u rurali;

17. jitlob li jiġi promoss l-iżvilupp tal-użu tat-teknoloġija tal-idroġenu fit-trasport bit-triq, li bħalissa jinsab għaddej minn fażi dinamika, u li jinħolqu kundizzjonijiet għal network komprensiv biżżejjed ta’ punti ta’ riforniment tal-idroġenu, hekk kif is-soluzzjonijiet tekniċi meħtieġa jkunu disponibbli u d-domanda tkun magħrufa. Is-snin 2027 u 2035 huma adatti bħala stadji importanti għal pjan direzzjonali b’miżuri korrispondenti. Dawn il-miżuri għandhom jinkludu t-tħejjija tal-leġiżlazzjoni u d-deċiżjonijiet relatati meħtieġa. Madankollu, għandu jkun hemm possibbiltajiet għall-għoti ta’ derogi f’każijiet debitament ġustifikati fejn il-karatteristiċi speċifiċi tar-reġjuni (bħall-pożizzjoni ġeografika jew id-densità tal-popolazzjoni) jagħmluha diffiċli li jiġu ġġustifikati r-rekwiżiti stabbiliti minn perspettiva soċjoekonomika;

18. jissottolinja l-ħtieġa ta’ infrastruttura speċifika għall-vetturi tqal, b’mod speċjali t-trasport pubbliku;

19. l-aċċess faċli għal iċċarġjar intelliġenti u veloċi, kif ukoll informazzjoni dwar id-disponibbiltà ta’ stazzjonijiet tal-iċċarġjar, soluzzjonijiet ta’ pagament, tariffi tal-iċċarġjar (trasparenza tal-prezzijiet), eċċ. huma essenzjali;

20. jappella sabiex, meta jiġi vvalutat l-investiment f’sistemi ta’ propulsjoni alternattivi fit-trasport bit-triq, tingħata prijorità lill-miżuri ta’ trasferiment tal-merkanzija lejn il-ferroviji;

Ġenerali

21. jilqa’ l-intenzjoni li jiġu indirizzati l-istandards tal-emissjonijiet tal-vetturi sabiex jintlaħaq l-objettiv tan-newtralità karbonika. Il-karozzi u l-vannijiet jirrappreżentaw l-akbar sehem ta’ emissjonijiet ta’ CO 2 fit-trasport f’termini assoluti, u qed jiżdiedu l-emissjonijiet medji mill-karozzi b’magna ta’ kombustjoni interna;

22. jissottolinja l-problema tas-swieq tal-karozzi użati ta’ karozzi li jniġġsu fl-Istati Membri tal-Ewropa Ċentrali u tal-Lvant, li tittrasferixxi t-tniġġis tossiku u l-problemi ta’ “rilokazzjoni tal-emissjonijiet tal-karbonju” lejn reġjuni inqas żviluppati. Dan qed jimpedixxi l-koeżjoni tal-UE u jaħdem kontra l-valur ewlieni li ċ-ċittadini kollha tal-UE għandhom dritt ugwali għal arja nadifa. Għalhekk, il-Kummissjoni għandha tiżgura limiti fuq il-fluss ta’ vetturi qodma li jniġġsu b’mod li jipproteġi l-ambjent u s-saħħa pubblika, u li jkun allinjat mas-suq uniku;

23. jissuġġerixxi t-tfassil ta’ standard Euro7/VII ġdid, b’mod li jkun adattat għall-possibilitajiet tekniċi eżistenti għat-tnaqqis tat-tniġġis. Fil-prinċipju, ir-rekwiżiti tal-istandard Euro 7/VII ma għandhomx jikkompromettu l-ispejjeż għoljin meħtieġa tal-innovazzjoni li qed tiffaċċja l-industrija biex timplimenta sistemi ġodda ta’ propulsjoni sabiex jintlaħqu l-objettivi klimatiċi;

24. minħabba l-impatt potenzjali ta’ dan ir-Regolament fuq l-awtoritajiet lokali u reġjonali, il-KtR jissottolinja l-importanza li jiġi infurmat mill-koleġiżlaturi dwar il-bidliet kollha għall-proposta inizjali f’kull stadju tal-proċedura leġiżlattiva, inklużi n-negozjati tat-trilogu, f’konformità mal-prinċipju tal-kooperazzjoni leali, b’hekk il-KtR ikun jista’ jwettaq b’mod xieraq il-prerogattivi tiegħu tat-Trattat (l-Artikolu 91 tat-TFUE);

25. iqis li ż-żewġ abbozzi ta’ regolament jirrispettaw ir-rekwiżiti tal-prinċipji tas-sussidjarjetà u tal-proporzjonalità. Il-valur miżjud tal-azzjoni tal-UE f’dan il-qasam u l-bażijiet legali rilevanti magħżula mill-Kummissjoni huma ċari u koerenti. Jiddispjaċih madankollu li għall-kuntrarju ta’ proposti oħrajn imressqa fil-pakkett “lesti għall-mira ta’ 55 %”, l-abbozz ta’ regolament dwar il-varar ta’ infrastruttura ta’ fjuwils alternattivi (COM(2021) 559) ma kienx akkumpanjat minn tabella ta’ valutazzjoni tas-sussidjarjetà, u jinnota li żewġ parlamenti nazzjonali ħarġu opinjoni motivata dwar in-nuqqas ta’ konformità mal-prinċipju tas-sussidjarjetà sal-iskadenza għas-sottomissjonijiet, stabbilita għat-8 ta’ Novembru 2021.

Brussell, is-26 ta’ Jannar 2022. Apostolos TZITZIKOSTAS Il-President tal-Kumitat Ewropew tar-Reġjuni

(1) Research for TRAN Committee – Alternative fuel infrastructures for heavy-duty vehicles | Think Tank | Parlament Ewropew (europa.eu)

(2) The land use change impact of biofuels consumed in the EU Quantification of area and greenhouse gas impacts (L-impatt tat-tibdil fl-użu tal-art tal-bijofjuwils ikkonsmati fl-UE Kwantifikazzjoni tal-impatti taż-żona u tal-gassijiet serra) https://ec.europa.eu/energy/sites/ener/files/documents/Final%20Report_GLOBIOM_publication.pdf.